Yleisessä edussa on kyse sellaisista lailla säädetyistä yleisistä oikeushyvistä, jotka eivät ole palautettavissa yksittäisten henkilöiden tai henkilöryhmien vaatimuksiksi. Tällaisia ovat esimerkiksi luonnon monimuotoisuuden turvaaminen, puhtaan veden saatavuus, luonnon virkistyskäyttö tai tulvariskien hallinta.
Nykyisten ELY-keskusten ja aluehallintovirastojen eräiden ympäristötehtävien kokoaminen samaan viranomaiseen ja yhden luukun luvan kehittäminen edistää merkittävällä tavalla ympäristöön liittyvän päätöksenteonteon yhteensovittamista, mutta ei kokonaan poista yleisen edun valvonnan järjestämisen tarvetta. Yleisen edun valvonta on perustuslain 20 §:n nojalla jatkossakin viranomaisen tehtävä, ja sen turvaamiseen kiinnitetään erityistä huomiota valtiovarainministeriön johdolla tehtävässä virastouudistuksen säädösvalmistelussa.